Joe Biden este amenințat cu punerea sub acuzare pentru ”abuz de putere”. Gestul făcut de liderul de la Casa Albă, în urmă cu câteva zile, care i-a înfuriat pe republicani.
Săptămâna trecută, Administrația preşedintelui american Joe Biden a oprit un transport de arme către Israel. Prin acest gest de ultim moment, Biden a încercat să împiedice un asalt la scară largă al israelienilor împotriva oraşului Rafah.
În acest oraș al enclavei palestiniene, sute de mii de palestinieni s-au refugiat din calea luptelor din alte zone din Gaza, a declarat marţi un înalt oficial al administraţiei de la Washington.
Această măsură luată de Biden l-ar putea costa destul de scump. Vineri, 10 mai, Congresmanul republican Cory Mills a prezentat un articol de punere sub acuzare pentru “abuz de putere” împotriva preşedintelui american.
Măsura vine tocmai pentru decizia acestuia de a opri un transport de arme către Israel, informează Business Insider. Articolul de punere sub acuzare redactat de Mills îl acuză pe Biden de “quid pro quo’ cu guvernul străin al Israelului, reţinând transporturile de arme de precizie ghidate cu scopul de a obţine ”schimbări în politica militară” a Israelului.
”A vrut să facă presiuni asupra guvernului Israelului pentru ca acesta să ia măsuri, condiţionând decizii oficiale ale guvernului Statelor Unite de mare valoare pentru Israel”, adaugă Mills.
Infracțiunea de care congresmanul republican din Florida îl acuză pe preşedintele Biden pentru a justifica un proces politic şi o eventuală destituire este “abuzul de putere“.
Potrivit sursei citate, tocmai Mills este cel care a votat împotriva acestui ajutor dat Israelului. Nu o dată, ci de două ori. S-a întâmplat asta în februarie, apoi din nou în aprilie.
Până în acest moment, liderii de marcă ai republicanilor nu au comentat măsura prezentată de Mills. Astfel, nu este clar dacă ea va fi votată în Camera Reprezentanţilor, controlată de opoziţia republicană.
Cert este faptul că măsura lui Biden de a opri transportul de arme a fost primită cu stupoare și respingere de către republicani. Ei au pus sub semnul întrebării angajamentul liderului de la Casa Albă față de Israel.